b'\n_START_ARTICLE_\nK\xc3\xa5rstad-ristningen\n_START_PARAGRAPH_\nK\xc3\xa5rstad-ristningen eller K\xc3\xa5rstad-steinen er en helleristning med b\xc3\xa5tfigurer, hakekors og innskrift med eldre runer som opprinnelig ble hogd i en loddrett fjellvegg n\xc3\xa6r fjorden mellom Innvik og Utvik i Stryn kommune i Sogn og Fjordane fylke._NEWLINE_Under veiarbeid i 1898 ble ristningen sprengt ut, men \xc3\xa9n st\xc3\xb8rre og seks mindre steinblokker med ristninger ble funnet i 1927. Den har \xc3\xa5penbart v\xc3\xa6rt st\xc3\xb8rre enn disse restene viser. If\xc3\xb8lge Magnus Olsen lyder runeinnskriften ALJAMARKIR og BAIJ + R( ), det vil si \xc2\xabmannen fra fremmede land\xc2\xbb og \xc2\xabmannen fra B\xc3\xb6hmen\xc2\xbb. Tolkningen er imidlertid omdiskutert. Runeinnskriften er fra sein romersk jernalder eller tidlig folkevandringstid (omkring 200\xe2\x80\x93500 e.Kr.). Inskriften har hatt en viktig plass i diskusjonen om opphavet til og innf\xc3\xb8ringa av runer i Norden. Det er imidlertid usikkert b\xc3\xa5de hvordan teksten skal forst\xc3\xa5s og om alle delene av ristningen er fra samme tid. B\xc3\xa5tfigurene og hakekorset kan kanskje stamme fra tidlig jernalder.'